
Hilaren 13an eta 14an dohaintzak eskura emateko aukera izango da 95 establezimendutan 

Elikagaien Arabako Bankuak 48.000 kilo elikagai eta 180.000 euro biltzea espero du 2026ko Bilketa Handian 

• Vital Fundazioak ahalegina egingo du, aurten ere, kanpaina honetan, gure Lurraldean hilean 2.300 pertsonari elikagaien laguntza bermatzeko    

• Gehien behar diren produktuak emakumeen higienekoak eta elikadura lehorra dira, batez ere ekilore-olioa, arroza, arrain-kontserbak eta haurrentzako zerealak, aurten produktuak garestitu egin direlako eta dohaintzak murriztu  

Vitoria-Gasteiz, 2026ko azaroak 10.- Elikagaien Arabako Bankuak eta Vital Fundazioak Bilketa Kanpaina Handiaren aurtengo edizioa aurkeztu dute gaur. Kanpaina hori azaroaren 13an eta 14an egingo da, ‘Gure artean daude, lagundu iezaguzu, lagundu diezaiegun' lelopean. Ekimenak, berriz ere, Arabako herritarren elkartasuna eskatzen du, kalteberatasun egoerak bizi dituzten pertsonei eta familiei elikadura bermatzeko.

Daniel Muñoz Elikagaien Arabako Bankuko presidenteak, Arantxa Ibañez de Opacua Vital Fundazioko zuzendariak eta Luis Mari Barruso Kanpainaren arduradunak prentsaurrekoan azaldu dutenez, edizio honen helburua da 48.000 kilo elikagai biltzea, 90.000 euro supermerkatuetako elikagai-bonutan eta beste 90.000 euro zuzeneko dohaintzatan (banku-transferentziak, Bizum eta txartelak). Ekarpen horien bidez, Elikagaien Bankuak hilero batez beste 2.300 pertsonari ematen dien laguntzari eutsi nahi dio, larrialdiei eta jantoki kolektiboei erantzuteaz gain.

“Elikadura arrakalak familia askori eragiten die Araban, soldata baxuek eta bizimoduaren garestitzeak elikadura egokia bermatzea zailtzen baitute”, gogorarazi dute. “Aldi berean, elikagaiak alferrik galtzea gure gizartean eta planetan eragina duen arazoa da. Bilketa Handian parte hartzeak, gehien behar dutenei laguntzeaz gain, erantzukizun eta konpromiso kolektiboko ekintza ere bada, etorkizun bidezkoagoa eta jasangarriagoa eraikitzeko ”. 

Prezioen igoera orokorra eta produktuen eskuragarritasun txikiagoa ezaugarri dituen testuinguruan ekin dio kanpainari erakundeak. 2023tik 2026ra onuradunen kopurua % 30 jaitsi den arren, laguntza behar dute oraindik ere, soldata txikiak dituztelako, alokairuak garestiak direlako, eta hiru urtetik beherako adingabeak dituzten familietan egoera bereziki kezkagarriak daudelako elikadura egokia bermatzeko. Haurrei arreta emateko, hain zuzen ere, Elikagaien Bankuak haurrentzako menu-programari eutsi dio, eta 70.000 euroko kostua du urtean. 

Bildutako elikagai kopurua murriztu egin da eta hori erronka gehigarria da. 2024aren amaieratik, azalera handiek deskontuak aplikatzen dizkiete iraungitze datatik gertu dauden produktuei, kendu aurretik, eta praktika horrek % 25 baino gehiago murriztu ditu erakundeak egunero jasotzen zituen dohaintzak. Era berean, 2026ko martxoan Elikagaiak Alferrik Galtzearen aurkako Legea indarrean sartu zenez, egokitu egin behar izan dira bilketa eta biltegiratze prozesuak. Egoera hori gehi prezioen igoera kontuan izanda, 2027 urtea baliabideetan eta ahaleginean bereziki zorrotza izango dela aurreikusi da. Hori dela eta, Elikagaien Arabako Bankuak premiazko deia egin die herritarrei parte har dezaten, eta bilketa-egun bietan dohaintzak egitera eta boluntario lanetan laguntzera animatu ditu herritarrak.

Arduradunek bereziki nabarmendu dute dohaintza guneetan boluntarioak izateko beharra, eta elikagaiak banatzen laguntzen duten erakundeak zeregin horrekin bat egitera animatu ditu. Elikagaien Bankuen Espainiako Federazioaren (FESBAL) eta Euskadiko Futbol Federazioaren babesa ere badu kanpainak, eta azken horiek kluben bidez boluntarioen mobilizazioa bultzatzea erabaki dute.

“Bilketa Handia egitea ezinezkoa izango litzateke lanak errazten dituzten supermerkatu-kateen, hura zabaltzen duten komunikabideen eta ehunka boluntarioren (asko banaka) eta laguntza ematen duten elkarte, ikastetxe eta kolektiboen laguntzarik gabe. Gure aitortza eta esker ona horiei guztiei ”, adierazi dute. 

Nola lagundu 
Edizio honetako produkturik beharrezkoenak honako hauek dira: emakumeen higienerako artikuluak eta iraupen luzeko elikagaiak, bereziki ekilore-olioa, arroza, arrain-kontserbak eta haurrentzako zerealak.

Bilketa Handian parte hartu nahi duten pertsonek janaria-bonuak erosiz eta elikagaiak dohaintzan emanez egin dezakete, hilaren 13an eta 14an, hamar supermerkatu-kateetan eta guztira 95 establezimendutan. Horietako batzuetan bonuak baino ezin eros daitezke; beste batzuetan, elikagaiak nahiz bonuak. Gogorarazi behar da emandako bonuen zenbatekoa ez zaiola zuzenean eskudirutan ematen Elikagaien Arabako Bankuari, baizik eta erakundearen eskura geratzen dela, urtean zehar, une jakin batean behar diren produktuak edo elikagaiak erosi ditzan.

Dohaintza ekonomikoak ere egin daitezke, elikagaiak eta oinarrizko beste produktu batzuk erosteko baino ez, honako bide hauen bidez: VISA banku txartela https://bancoalimentosaraba.org/donaciones-web/ helbidean, Bizum: 00025 kodea edo banku transferentzia Kutxabanken: ES58 2095 3153 6191 1448 4071.

Ekarpenek % 45eko zerga hobaria dute 2026ko errenta aitorpenean. Dagokion ziurtagiri fiskala lortzeko, datu pertsonalak eman beharko dira Elikagaien Bankuaren webgunean eskuragarri dagoen formularioaren bidez.

